Aili M. Tripp

**Aili Mari Tripp** (s. 24. toukokuuta 1958) on suomalais-amerikkalainen politiikantutkija, tutkimusprofessori Wisconsin-Madisonin yliopistossa.

## Elämä ja ura
Tripp syntyi suomalaisen äidin ja yhdysvaltalaisen isän lapsena Britanniassa; hänen äitinsä on teologi, antropologi ja kehitysmaatutkija, professori Marja-Liisa Swantz. Hän vietti suuren osan lapsuuttaan Tansaniassa, kunnes aloitti opintonsa Yhdysvalloissa 16-vuotiaana. Hän opiskeli Chicagon yliopistossa valtiotiedettä ja Lähi-idän tutkimusta ja valmistui maisteriksi 1985. Valtiotieteen tohtoriksi hän väitteli Northwestern-yliopistossa 1990. 1990-luvun lopulla hän tutki naisten oikeuksia sisällissodasta toipuvassa Ugandassa, sittemmin muuallakin Afrikassa, jossa konflikteista ja sisällissodista toipuminen näytti johtavan naisten poliittisen roolin näyttävään vahvistumiseen.

Vuosina 2015–2016 hän tutki ja työskenteli Fulbright-stipendillä Marokossa. Vuosina 2017–2018 hänellä oli Wisconsinin yliopistossa valtiotieteen sekä nais- ja sukupuolentutkimuksen Wangari Maathai -professuuri. Vuonna 2022 hän oli vierailevana tutkijana Etelä-Afrikassa, Stellenbosch Institute for Advanced Studies -tutkimuslaitoksessa. Vuodesta 2022 lähtien hän on samassa yliopistossa hoitanut Vilas-tutkimusprofessuuria.

## Tutkimustyö
Trippin tutkimusaloja ovat vertaileva politiikantutkimus, Afrikka, myös Pohjois-Afrikka, kansalaisyhteiskunta, sukupuolen ja politiikan suhde, naisliikkeet, globaali feminismi, konfliktien ratkaisu ja demokraattistuminen. 2020-luvulla hän on tutkinut erityisesti naisten poliittista johtajuutta Afrikan itsevaltaisesti hallituissa maissa sekä naisten poliittista kansalaisuutta ja konflikteja globaalista näkökulmasta.

## Teoksia
Tripp on julkaissut useita teoksia:

* *Seeking Legitimacy: Why Arab Autocracies Adopt Women’s Rights* (Cambridge University Press, 2019), voitti Amerikan Maghreb-maiden tutkimusisntituutin (*American Institute for Maghrib Studies)* myöntämän L. Carl Brown -palkinnon 2021;
* *Women and Power in Postconflict Africa* (2015), voitti 2015 *African Politics Conference Group*in palkinnon parhaana Afrikan politiikkaa käsittelevänä kirjana,
* *Museveni’s Uganda: Paradoxes of Power in a Hybrid Regime* (2010), 
* (yhdessä Isabel Casimiron, Joy Kwesigan ja Alice Mungwan kanssa:) *African Women’s Movements: Transforming Political Landscapes* (2009),
* *Changing the Rules: The Politics of Liberalization and the Urban Informal Economy in Tanzania* (1997, esikoisteos, joka on ilmestynyt uusintapainoksena),

Hän on myös toimittanut useita Afrikan ja globaalin feminismin tutkimukseen liittyviä artikkelikokoelmia:

* *Sub-Saharan Africa: The Greenwood Encyclopedia of Women’s Issues Worldwide* (2003), 
* (yhdessä Ladan Affin ja Liv Tønnessenin kanssa:) *Women and Peacebuilding in Africa* (2021), 
* (yhdessä Balghis Badrin kanssa:) *Women’s Activism in Africa* (2017), 
* (yhdessä Myra Marx Ferreen and Christina Ewigin kanssa:) *Gender, Violence, and Human Security: Critical Feminist Perspectives* (2013), 
* (yhdessä Myra Marx Ferreen kanssa:) *Global Feminism: Transnational Women’s Activism, Organizing, and Human Rights,* 
* (yhdessä Joy Kwesigan kanssa:) *The Women’s Movement in Uganda: History, Challenges and Prospects* (2002)
* (yhdessä Marja-Liisa Swantzin kanssa:) *What Went Right in Tanzania? People’s Responses to Directed Development* (1996).

## Lähteet